La Policia Local de Sagunt rep l'alumnat TEA de l'Institut María Moliner en el Dia Europeu de l'Autisme
06 d’octubre 2021

![Imagen 1](/media/rjfefp1k/71-c_agentemini.jpg)![Imagen 2](/media/lzwmwz1n/71-c_agentem2.jpg)

La Policia Local de Sagunt va rebre ahir, Dia Europeu de l'Autisme, un grup d'alumnes  de l'IES María Moliner, amb trastorn de l'espectre de l'autisme (TEA) en la seua central. L'objectiu de la visita va ser donar a conéixer _in situ_ el servici que presta el cos policial, a més que es familiaritzaren i conscienciaren que els i les agents són professionals que estan al seu servici, per a qualsevol tipus de situació en la qual els requerisquen.

Per això, l'alumnat, acompanyat per tres monitors de l'institut, va ser rebut per l'Intendent de la Policia Local de Sagunt i responsable de la Unitat GAME (Grup d'Atenció al Menor), Esteban Feria, a més de dos dels agents de policia  encarregats de desenvolupar les tasques d'Agent Tutor que integren la unitat.

Durant la visita, els agents es van encarregar de mostrar a l'alumnat la central de Policia, les seues dependències, vehicles, així com els servicis que presta el cos, perquè l'alumnat s'aproximara al cos policial i fora conscient de tots els servicis que té a la seua disposició per a qualsevol cas d'emergència o necessitat.

El responsable del GAME, Esteban Feria, va destacar: «**agraïm al centre la iniciativa que ha tingut, ja que és de vital importància poder acostar determinats servicis essencials, com és el de la Policia Local, a tots els col·lectius. Ha sigut una experiència molt gratificant, per la qual cosa volem animar la resta de centres educatius de la ciutat al fet que se sumen a esta mena d'activitats, per a poder mostrar-los el que fem i que estem a la seua disposició per a tot allò que necessiten**».

 ![Imagen sin texto alternativo.](/media/l2ogd0up/71-c_agentecuerpo1.jpg)

La Unitat de l'Agent Tutor va ser creada el mes de març passat per la Policia Local amb la finalitat de promocionar el respecte als drets de la infància, per la qual cosa la seua intervenció està especialitzada en la protecció del menor i la prevenció en l'entorn escolar. Este programa, que es presenta com un recurs més per a fer costat a la comunitat educativa, pretén realitzar una actuació coordinada i integral al costat de la resta de departaments municipals com ara Educació, Serveis Socials, Joventut, Àrea d'Igualtat i amb les Forces i amb els Cossos de Seguretat de l'Estat.

Cal destacar que tots els agents de la unitat GAME estan especialitzats en la formació d'agent tutor i mediació, és a dir, la formació adequada que han de tindre per a dur a terme esta labor.

Per la seua banda, l'alcalde de Sagunt, Darío Moreno, ha manifestat que el programa «**ha demostrat ser un èxit**». En este sentit, tots els instituts col·laboren amb la Policia Local «**garantint també la seguretat i principis com la igualtat i respecte mutu en els nostres centres educatius. Anem un pas més enllà amb un programa específic que tractarà sobre les persones amb autisme i com poder incrementar la seua integració i inclusió en la nostra societat**».

«**És importantíssim que parlem d’estos temes i que els fem visibles, incrementem la comprensió i l'empatia cap a tota mena de persones amb les seues respectives condicions i en esta línia el Programa d'Agent Tutor té un gran paper**», ha afirmat l'alcalde.

El Protocol Marc del Programa Agent Tutor recull el grau d'ajust i definició necessari per a mantindre al mateix temps dos funcions: ser una guia útil per a la implantació i posada en marxa del Programa Agent Tutor, i dotar-lo d'una capacitat essencial d'adaptació a les diverses realitats locals que puguen ser objecte de demanda.

El protocol d’este programa recull els diferents aspectes que conformen l'activitat de l'agent tutor, com els principis d'intervenció, la metodologia, l'àmbit d'aplicació, la uniformitat de l'agent, les seues funcions i els protocols d'actuació, entre d’altres.

El 25 de febrer passat es va aprovar per unanimitat l'adhesió de l'Ajuntament de Sagunt al "Protocol Marc del Programa Agent Tutor” elaborat en el marc del conveni de col·laboració entre la Delegació del Govern per al Pla Nacional sobre Drogues i la Federació Espanyola de Municipis i Províncies.​

  

![Imagen sin texto alternativo.](/media/ooafcuuw/71-c_agentecuerpo2.jpg)  
  
  
​

*   [](http://www.facebook.com/sharer.php?u=https://aytosagunto.es/va/actualitat/la-policia-local-de-sagunt-rep-l-alumnat-tea-de-l-institut-maria-moliner-en-el-dia-europeu-de-l-autisme/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-de-sagunt-rep-l-alumnat-tea-de-l-institut-maria-moliner-en-el-dia-europeu-de-l-autisme/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-de-sagunt-rep-l-alumnat-tea-de-l-institut-maria-moliner-en-el-dia-europeu-de-l-autisme/ "Linked In")
*   [](mailto:?body=https://aytosagunto.es/va/actualitat/la-policia-local-de-sagunt-rep-l-alumnat-tea-de-l-institut-maria-moliner-en-el-dia-europeu-de-l-autisme/)